Vlastný materiál

Program OSN pre životné prostredie (UNEP) bol vytvorený na základe rezolúcie Valného zhromaždenia OSN č. 2997 z 15.12.1972 ako program, ktorého mandátom je usmerňovať vývoj globálnej environmentálnej politiky, podporovať medzinárodnú spoluprácu v oblasti životného prostredia a koordinovať riešenie  environmentálnych problémov na celosvetovej úrovni. UNEP predstavuje environmentálny pilier OSN, ktorý sa pri implementácii svojho mandátu snaží dosiahnuť politický konsenzus a upozorňovať vládnych činiteľov i medzinárodnú komunitu na vznikajúce problémy. 

Vrcholným orgánom UNEP bola Riadiaca rada. Tvorilo ju 58 volených členov, ktorí zastupovali päť regionálnych skupín a boli volení na štyri roky. Členstvo v Riadiacej rade sa pravidelne obnovovalo na základe rotačného systému. Slovenská republika bola členom Riadiacej rady do roku 2003.
Dňa 7.12.2012 schválili účastníci 67. zasadnutia Valného zhromaždenia OSN (VZ OSN) rezolúciu č. A/C.2/67/L.44, na základe ktorej sa členstvo v Riadiacej rade UNEP zmenilo na univerzálne členstvo, pričom členmi sa stalo 193 členských štátov OSN.
Z dôvodu zriadenia univerzálneho členstva sa transformoval aj názov Riadiacej rady, ako vrcholného orgánu, na Environmentálne zhromaždenie OSN (United Nations Environment Assembly, UNEA). Na základe toho sa UNEA stala rozhodovacím orgánom na najvyššej svetovej úrovni v oblasti životného prostredia.

V dňoch 04.- 06. decembra 2017 sa v Nairobi v Keni uskutoční v poradí 3. zasadnutie Environmentálneho zhromaždenia Programu OSN pre životné prostredie (UNEA-3). Zasadnutiu na vysokej úrovni bude predchádzať rokovanie 3. otvoreného zasadnutia Výboru stálych zástupcov (open-ended CPR), ktorého sa zúčastnia aj zástupcovia ministerstiev jednotlivých členských štátov, nielen stáli zástupcovia pri UNEP.

V záujme iniciovať ambiciózne, efektívne a spoločné opatrenia smerom k prevencii a zníženiu znečisťovania je nosnou témou 3. zasadnutia Environmentálneho zhromaždenia Programu OSN pre životné prostredie „Na ceste k planéte bez znečistenia“. Hlavným výstupom za zasadnutia by malo byť prijatie ministerskej deklarácie, ktorá vyjadrí jasný politický záväzok všetkých štátov OSN na efektívne riešenie a odstránenie znečistenia.

Ministerského segmentu zasadnutia sa zúčastní aj Predseda 72. zasadnutia Valného zhromaždenia OSN a minister zahraničných vecí a európskych záležitostí SR Miroslav Lajčák.

Program ministerského segmentu zasadnutia 
(predbežná agenda, zahájenie 4. 12. 2017 od 10:00 hod.):

• Prijatie programu a organizácia práce;

• Poverovacie listiny zástupcov, správa Výboru stálych zástupcov;

• Rozpočet a výkonnosť programu vrátane vykonávania rezolúcií zhromaždenia;

• Medzinárodná environmentálna politika a otázky riadenia;

• správa k Šiestej globálnej správe o životnom prostredí (GEO 6);

• Segment na vysokej úrovni: "Na ceste k planéte bez znečistenia";

• Prijatie výsledkov zasadnutia;

• Voľba výkonných orgánov;

• Dátum a predbežný program štvrtého zasadnutia Zhromaždenia OSN pre životné prostredie;

• Prijatie správy.

Smernica pre postup delegácie SR

na 3. zasadnutí Environmentálneho zhromaždenia
Programu OSN pre životné prostredie

04.-06.12. 2017, Nairobi, Keňa
Delegácia SR bude na uvedenom zasadnutí postupovať v koordinácii s členskými štátmi EÚ nasledovne:

1) bude koordinovať svoj postup v zmysle spoločnej pozície EÚ k implementácii SGDs Agendy 2030 pre udržateľný rozvoj; 
2) podporí schválenie navrhovaných rezolúcii a ministerskej deklarácie v zmysle spoločnej pozície EÚ;
3) podporí schválenie iniciatív a prijatie rozhodnutí v intenciách cieľov zahraničnej politiky Slovenskej republiky.

